پاکستان د مسعود اظهر د خپلوانو په ګډون د لاقانونه ډلو ۴۴ غړي نيولي
د پاکستان د کورنيو چارو وزير مملکت شهريار افریدي وايي، د لاقانونه ګرځول شوؤ ډلو پرضد يې عملیات پېل کړي او د مفتي عبدالرؤف او حماد اظهر په ګډون يې ۴۴  کسان نيولي دي.
کراچۍ — د پاکستان ځايي ميډيا وايي حماد اظهر د لاقانونه ګرځول شوې ډلې جېش محمد د مشر مسعود اظهر زوی او ځینې راپورونه وايي عبدالروف يې ورور دی. هند چې د پلوامه په بريد کې د جېش محمد ډلې د ککړتيا په تړاؤ اسناد (ډوزيئر) ورکړي وو. او د ځايي ميډیا ترمخه د مسعود اظهر د ورور نوم هم په دغو اسنادو کې شامل ؤ. شهريار افريدي خبريالانو سره په خبرو کې وويل د ترهګرۍ پرضد جوړې قامي تګلارې لاندې په غونډه کې پرېکړه شوې چې د ټولو لاقانونه ګرځول شوؤ ډلو پرضد به عمليات کولی شي. هغه وويل د پاکستان خاوره به چاته هم کارولو ته نه شي پرېښودی او دا ګام يې د چا د فشار لاندې نه دی پورته کړی. پاکستان دا تازه ګامونه په داسې حال کې پورته کړي چې د ملګرو ملتونو امنيتي شورا ويلي د لاقانونه ګرځول شوؤ ډلو جايدادونه دې وتړل شي. د کورنيو چارو وزات ويلي د نيول شوؤ ۴۴ کسانو څخه به پوښتنې کولی شي. څيړونکی جميل چترالی وايي په پاکستان کې که د دغو کسانو د نيولو پرضد مظاهرې ونه شوې نو دا بيا شکونه راولاړوي او بيا به دا کار د نړيوال فشار له امله شوي دي. وي او ای ډیوه سره په خبرو کې هغه وويل پاکستان وړاندې هم داسې اقدامات کړي او هغه يې د فشار له امله کړي دي. خو نوموړی زیاتوي که د تازه اقداماتو او کسانو نيولو پرضد مظاهرې وشوې او خلک سړکونو ته راووتل نو د دې نه به دا په ډاګه شي چې حکومتي واکمنو اوس خپلې لارې بدلې کړي دي. پاکستان کې د ترهګرۍ پرضد قامي ادارې (نېکټا) په وېب پاڼه خپور نوملړ کې دا وخت په هېواد کې ۶۸ ډلې لاقانونه ګرځول شوي چې پکې جېش محمد ډله شامله ده او دا ډله په کال ۲۰۱۲م کې لاقانونه ګرځول شوې ده. جماعت الدعوه او فلاح انسانيت فاؤنډېشن د څار په نوملړ کې شامل دي. د پاکستان انسټيتيوټ آف پيس سټديز نومي ادارې مشر او څيړونکی عامر رانا دا ډلې په کال ۲۰۰۲م کې هم بندې کړی شوې خو هغه نه ګڼي چې اوس کوم ګام پورته کړی شوی دا هم د پاکستان د کورنيو ضرورتونو په اساس پورته کړی شوی دی.